มันนี่ทูเดย์
ปั้นเกษตรกรเป็นเอสเอ็มอี
7 ม.ค. 2559

ปั้นเกษตรกรเป็นเอสเอ็มอี
นายสมคิด จาตุศรีพิทักษ์ รองนายกรัฐมนตรี เปิดเผยว่า ในวันที่ 8 ม.ค นี้ได้เชิญผู้บริหารธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) เพื่อมาหารือหาแนวทางการยกระดับและส่งเสริมให้เกษตรกรหันมาปลูกพืชเศรษฐกิจ และสร้างมูลค่าเพิ่มของผลิตภัณฑ์ทางการเกษตรให้มากขึ้น รวมถึงแนวทางการยกระดับให้เกษตรกรให้เป็นผู้ประกอบการเอสเอ็มอี เนื่องจากเกษตรกรถือว่าเป็นรากฐานสำคัญในการฟื้นตัวเศรษฐกิจ
ธสน.ตั้งรองเอ็มดีใหม่ 2 คน
รายงานข่าวจากธนาคารเพื่อการส่งออกและนำเข้าแห่งประเทศไทย (ธสน.) เปิดเผยว่า ธนาคารได้แต่งตั้งนายเขมทัศน์ สายเชื้อ ผู้ช่วยกรรมการผู้จัดการ เป็นรองกรรมการผู้จัดการ ดูแลงานสินเชื่อโครงการลงทุนทั้งในและต่างประเทศ สินเชื่อภายในประเทศ และพาณิชยนาวี รวมทั้งทำหน้าที่รักษาการกรรมการผู้จัดการ ดูแลภาพรวมนโยบายการดำเนินธุรกิจและการกำกับดูแลองค์กร และแต่งตั้งนางวรรธนา มงคลศรี ผู้ช่วยกรรมการผู้จัดการ เป็นรองกรรมการผู้จัดการ ดูแลงานสินเชื่อเพื่อผู้ประกอบการรายกลางและรายย่อย (เอสเอ็มอี) กิจการสาขา และรับประกันการส่งออก นอกจากนี้ ได้แต่งตั้งนายชนะ บุณยะชัยผู้อำนวยการอาวุโส สำนักบริหารความเสี่ยง เป็นผู้ช่วยกรรมการผู้จัดการ ทั้งนี้ มีผลตั้งแต่วันที่ 1 ม.ค. 2559 เป็นต้นไป